SELETUSKIRI

1. ETTEPANEKU TAUST

Vastavalt 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi) (edaspidi „käibemaksudirektiiv”) artikli 395 lõikele 1 võib nõukogu komisjoni ettepaneku põhjal ühehäälselt lubada liikmesriigil kohaldada erimeetmeid, millega tehakse erand kõnealuse direktiivi sätetest, et lihtsustada käibemaksu kogumise menetlust või hoida ära teatavat maksudest kõrvalehoidumist või maksustamise vältimist.

Kirjas, mille komisjon registreeris 13. veebruaril 2014, taotles Rumeenia luba jätkata sellise meetme kohaldamist, millega tehakse erand üldpõhimõtetest, mis reguleerivad sisendkäibemaksu mahaarvamise õigust teatavate maantee-mootorsõidukite puhul. 15. septembril 2014 lisati taotlusele aruanne otsuse 2012/232/EL kohaldamise kohta.

Üldine taust

Käibemaksudirektiivi artiklis 168 on sätestatud, et maksukohustuslasel on õigus arvata maha selliste ostude puhul tasutud käibemaks, mida tehakse maksustatavate tehingute tarbeks. Sama direktiivi artikli 26 lõike 1 punktiga a on ette nähtud, et ettevõtte vara hulka kuuluvate kaupade kasutamist isiklikuks tarbeks tuleb käsitada tasu eest teenuste osutamisena, kui nendelt kaupadelt oli käibemaks mahaarvatav. Kõnealuse süsteemi kohaselt on lubatud isikliku kasutuse eest esialgselt mahaarvatud käibemaksu tagastamine.

Sõiduautode puhul on kõnealust süsteemi keeruline kohaldada peamiselt seetõttu, et sõiduki isiklikuks tarbeks ja ettevõtluse tarbeks kasutamise vahekorda on raske kindlaks teha. Aruannete koostamine ja kontrollimine on lisakoormus nii ettevõtjatele kui ka maksuhalduritele isegi juhul, kui Rumeenia kasutaks käibemaksudirektiivi artikliga 168a ettenähtud võimalust piirata ametiautodega seotud kulutuste mahaarvamist proportsionaalselt maksukohustuslase sõiduki tegeliku kasutamisega ettevõtluse tarbeks.

Käibemaksu kogumise lihtsustamiseks ja maksudest kõrvalehoidumise vältimiseks taotles Rumeenia 2011. aastal individuaalse erandi tegemist, millega lubatakse tal teatavate maantee-mootorsõidukite puhul piirata käibemaksu mahaarvamise õigust 50 %-le. Eranditaotlus kiideti heaks nõukogu 26. aprilli 2012. aasta otsusega 2012/232/EL ja see kehtib kuni 31. detsembrini 2014. Kõnealusese piirangu kohaldamisalast jäeti eraldi välja teatud sõidukikategooriad, st üksnes päästeabis, julgeoleku- ja kaitsevaldkonnas ning kullerteenusteks kasutatavad sõidukid, müügiesindajate või ostuagentide kasutatavad sõidukid, taksod, autokoolides õppesõiduks kasutatavad sõidukid, rentimiseks või liisimiseks kasutatavad sõidukid ning kauplemise eesmärgil kaubana kasutatavad sõidukid. Samas oleksid ettevõtjad vabastatud sõidukite isiklikuks tarbeks kasutamise kajastamisest arvepidamises.

Kooskõlas eespool nimetatud otsuse artikli 4 lõike 2 teise lõiguga esitas Rumeenia aruande, mis hõlmab kõnealuse otsuse kohaldamist, sealhulgas kohaldatava piirangu protsendimäära läbivaatamist. Rumeenia esitatud teabe põhjal võib öelda, et Rumeenia ametiasutused leiavad, et 50 % piirang vastab siiani tegelikele oludele ja seega peaks piirangu protsendimäär olema ka praegu asjakohane.

Siiski peaks igasugune pikendamine olema ajaliselt piiratud, et oleks võimalik hinnata, kas tingimused, millel erand põhineb, ikka veel kehtivad. Seepärast tehakse ettepanek pikendada erandi kehtivusaega 2017. aasta lõpuni ja paluda Rumeenial esitada uus aruanne, kui erandit kavatsetakse pärast seda tähtaega veel pikendada.

Ettepaneku valdkonnas kehtivad õigusnormid

Käibemaksudirektiivi artikliga 176 on ette nähtud, et nõukogu määrab kindlaks kulud, millelt käibemaksu maha ei arvata. Kuni kõnealuste kulude kindlaksmääramiseni lubatakse liikmesriikidel säilitada 1. jaanuaril 1979 kehtinud erandid. Seepärast kehtivad mitmed senist olukorda säilitavad sätted, millega piiratakse õigust arvata maha sõiduautodega seotud käibemaksu.

2. HUVITATUD ISIKUTEGA KONSULTEERIMISE JA MÕJU HINDAMISE TULEMUSED

Konsulteerimine huvitatud isikutega

Käesolev ettepanek põhineb Rumeenia esitatud taotlusel ja käsitleb ainult kõnealust liikmesriiki.

Eksperdiarvamuste kogumine ja kasutamine

Välisekspertide arvamusi ei olnud vaja kasutada.

Mõju hindamine

Otsuse ettepaneku eesmärk on eelkõige lihtsustada käibemaksu sissenõudmist selliste sõiduautode puhul, mida osaliselt kasutatakse ettevõtluse tarbeks, seega on selle võimalik mõju positiivne. Samas püütakse selle abil vältida ebaõigest arvepidamisest tulenevat maksudest kõrvalehoidumist.

Erandi kitsa ulatuse ning piiratud kohaldamisaja tõttu on mõju siiski igal juhul piiratud. See ei mõjuta ebasoodsalt käibemaksust tulenevaid liidu omavahendeid.

3. ETTEPANEKU ÕIGUSLIK KÜLG

Lubada Rumeenial jätkuvalt kohaldada meedet, millega tehakse erand käibemaksudirektiivist ja seatakse 50 % piirang maksukohustuslase õigusele arvata maha käibemaks mootorsõidukitega seotud kuludelt, kui sõidukit ei kasutata ainult ettevõtluse eesmärgil. Käibemaksu mahaarvamise õiguse piiramise puhul vabaneb maksukohustuslane kohustusest arvestada käibemaksu sõiduki isiklikuks tarbeks kasutamise korral. Igale võimalikule meetme pikendamise taotlusele tuleks lisada erandi kohaldamist käsitlev aruanne, mis sisaldab kohaldatava piirangu protsendimäära läbivaatamist.

Õiguslik alus

Käibemaksudirektiivi artikkel 395.

Subsidiaarsuse põhimõte

Võttes arvesse käibemaksudirektiivi sätet, millel ettepanek põhineb, tehakse ettepanek liidu ainupädevusse kuuluvas valdkonnas. Subsidiaarsuse põhimõtet seetõttu ei kohaldata.

Proportsionaalsuse põhimõte

Ettepanek on proportsionaalsuse põhimõttega kooskõlas järgmistel põhjustel.

Otsus käsitleb liikmesriigile tema enda taotlusel antud luba ja sellega ei määrata mingeid kohustusi.

Erandi piiratud ulatust arvestades on erimeede kooskõlas taotletava eesmärgiga, st see aitab vältida maksudest kõrvalehoidumist ja lihtsustab käibemaksu kogumist.

Vahendi valik

Käibemaksudirektiivi artikli 395 kohaselt on erandi tegemine ühistest käibemaksueeskirjadest võimalik vaid komisjoni ettepaneku põhjal nõukogus ühehäälselt antud loa alusel. Lisaks on nõukogu otsus sobivaim vahend, sest selle saab adresseerida üksikutele liikmesriikidele.

4. MÕJU EELARVELE

Ettepanek ei mõjuta ELi eelarvet.

5. TÄIENDAV TEAVE

Ettepanek sisaldab aegumisklauslit.

2014/0352 (NLE)

Ettepanek:

NÕUKOGU RAKENDUSOTSUS

otsuse 2012/232/EL (millega lubatakse Rumeenial kohaldada meetmeid, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ja artiklist 168) kehtivusaja pikendamise kohta

EUROOPA LIIDU NÕUKOGU,

võttes arvesse Euroopa Liidu toimimise lepingut,

võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi,[1] eriti selle artikli 395 lõiget 1,

võttes arvesse Euroopa Komisjoni ettepanekut

ning arvestades järgmist:

(1) Kirjas, mille komisjon registreeris 13. veebruaril 2014, taotles Rumeenia luba jätkata sellise meetme kohaldamist, millega tehakse erand direktiivi 2006/112/EÜ artikli 26 lõike 1 punktist a ja artiklist 168, et piirata mahaarvamise õigust mootorsõidukitega seotud kulude suhtes, kui neid sõidukeid ei kasutata ainult ettevõtluse eesmärgil. Kirjas, mille komisjon registreeris 15. septembril 2014, lisas Rumeenia taotlusele aruande otsuse 2012/232/EL kohaldamise kohta.

(2) Kooskõlas direktiivi 2006/112/EÜ artikli 395 lõike 2 teise lõiguga teavitas komisjon 12. novembril 2014 saadetud kirjas teisi liikmesriike Rumeenia esitatud taotlusest. Komisjon teatas 13. novembri 2014. aasta kirjaga Rumeeniale, et tal on taotluse hindamiseks kogu vajalik teave.

(3) Direktiivi 2006/112/EÜ artikliga 168 on maksukohustuslasel lubatud arvata maha tema poolt selliste kaupade ja teenuste eest tasutud käibemaks, mida ta kasutab maksustatavate tehingute tarbeks. Kõnealuse direktiivi artikli 26 lõike 1 punktis a on nõutud käibemaksu arvestamist, kui ettevõtte vara kasutatakse maksukohustuslase või tema töötajate isiklikuks tarbeks või üldiselt muul kui ettevõtluse eesmärgil.

(4) Otsusega 2012/232/EL on lubatud Rumeenial kohaldada meedet, millega tehakse vastavalt direktiivi 2006/112/EÜ artikli 395 lõikele 1 erand, et piirata sisendkäibemaksu mahaarvamise õigus 50 %-le, kui tegemist on selliste ostetud, liidusiseselt soetatud, imporditud, renditud või liisitud mootorsõidukitega ning nendega seotud kütusekuludega, mida ei kasutata ainult ettevõtluse eesmärgil.

(5) Otsuse 2012/232/EL kehtivusaeg lõpeb 31. detsembril 2014.

(6) Kooskõlas otsuse 2012/232/EL artikli 4 lõike 2 teise lõiguga esitas Rumeenia komisjonile kõnealuse otsuse kohaldamise aruande koos kohaldatava käibemaksu mahaarvamise õiguse piirangu protsendimäära läbivaatamisega. Rumeenia oli eelmise erandi kehtestamise ajal ning on ka praegu arvamusel, et 50 % määr on põhjendatud.

(7) Leitakse, et erandi kohaldamine ei mõjuta oluliselt lõpptarbimise etapis kogutava maksutulu summat ning see ei mõjuta ebasoodsalt käibemaksust tulenevaid liidu omavahendeid. Seepärast tuleks Rumeenial lubada jätkata kõnealuse meetme kohaldamist piiratud ajavahemiku jooksul kuni 31. detsembrini 2017.

(8) Kui Rumeenia soovib erandit lubavat meedet pikendada ka pärast 2017. aastat, tuleks komisjonile hiljemalt 31. märtsiks 2017 esitada uus aruanne koos tähtaja pikendamise taotlusega,

ON VASTU VÕTNUD KÄESOLEVA OTSUSE:

Artikkel 1

Otsust 2012/232/EL muudetakse järgmiselt:

1) artikkel 4 asendatakse järgmisega:

„Artikkel 4

Käesolev otsus kehtib kuni 31. detsembrini 2017.

Käesolevas otsuses sätestatud meetmete pikendamise taotlus tuleb komisjonile esitada 31. märtsiks 2017.

Taotlusele tuleb lisada aruanne, mis sisaldab käesoleva otsuse alusel kohaldatava käibemaksu mahaarvamise õiguse piirangu protsendimäära läbivaatamist.”

Artikkel 2

Käesolevat otsust kohaldatakse alates 1. jaanuarist 2015.

Artikkel 3

Käesolev otsus on adresseeritud Rumeeniale.

Brüssel,

Nõukogu nimel

eesistuja

[1] ELT L 347, 11.12.2006, lk 1.